མཇུག་མཐར་ང་རང་གཉིད་རྒྱུ་ཡོང་བར་ཁ་གཡར་ནས་ང་ཚོ་ཉལ་བ་ཡིན།ང་རང་ནམ་རྒྱུན་ལྟར་ཐབ་ཀའི་གཡས་རྒྱུད་ནས་མགོ་བོ་འཕྲེད་དུ་བསྟན་ནས་ཉལ་བ་ཡིན་ལ།ཨ་ཕ་དང་མ་ཡར་དུས་རྒྱུན་བཞིན་ཐབ་ཀའི་གཡོན་རྒྱུད་ནས་ལྷན་ཅིག་ཏུ་ཉལ་བ་རེད།དགོང་མོ་འདིར་ངའི་སེམས་ལ་ཡང་བསྐྱར་བདུད་མོ་དང་མ་སངས་ཡ་རུ་ཁ་ཁྲ་སོགས་ཅི་ཡང་དྲན་མ་བྱུང་།སེམས་སུ་དྲན་པ་གཅིག་པུ་ནི་ཁྱིམ་ཚང་ཞེས་པའི་ཐ་སྙད་དེ་ཁོ་ན་རེད།ཁྱིམ་ཚང་ཞིག་ཡིན་ཚེ་ཨ་ཕ་ཞིག་དང་ཨ་མ་ཞིག་དང་བྱིས་པ་ཞིག་དགོས་པ་རེད།དེ་བས་མ་ཡར་གྱིས་ངས་ཁོ་མོར་ཨ་མ་ཞེས་ཨེ་འབོད་ལ་རེ་བ་བྱེད་པ་རེད་ལ།ངས་དེ་མ་བོས་ཚེ་ཁྱིམ་ཚང་འདི་ཡང་ཚད་ལྡན་གྱི་ཁྱིམ་ཚང་ཞིག་མིན་པར་གྱུར་བ་རེད།དོན་ངོ་མར་བཤད་ན་ངས་ཁོ་མོར་ཨ་མ་ཞེས་འབོད་སྙིང་ཧ་ཅང་འདོད།